Pernille Vermund (LA), 2025-05-16:
Nu sker det igen – jeg roser for en gangs skyld Enhedslisten, og så er Enhedslistens ordfører her slet ikke.
Nu kan jeg nærmest slette halvdelen af min tale, men sådan kan det jo gå.
Nej, lad mig indlede med at sige tak til Enhedslisten, på trods af at ordføreren ikke er her, for at indkalde til den her vigtige forespørgselsdebat.
Jeg er både erhvervsordfører og miljøordfører for Liberal Alliance, og på erhvervsområdet har jeg endnu til gode at finde en sag, som jeg er enig med Enhedslisten i.
Men i dag står jeg her som miljøordfører, og her er vi oftere enige.
Det er således nu anden sag i dag, som jeg roser Enhedslisten for at bringe i Folketingssalen.
I Liberal Alliance bliver vi aldrig røde, men om det grønne og store dele af miljø- og naturpolitikken kan vi tydeligvis mødes.
Med dagens forespørgsel beder Enhedslisten ministeren redegøre for, hvad regeringen vil gøre for at klimasikre Danmark og danskerne set i lyset af advarslerne fra en række af Danmarks førende klimaforskere om ekstreme havvandsstigninger i rapporten »Den skjulte klimakatastrofe«, herunder om regeringen vil nedsætte et råd, som skal udarbejde en national handleplan for klimasikring af Danmark og danskerne.
I Liberal Alliance er vi ikke altid begejstrede for nye råd, som jo alt andet lige medfører mere bureaukrati, men når vi taler klimasikring, er situationen den i dag, at manglende planlægning og manglende sammenhæng i tiltagene om klimasikringen koster såvel borgerne og virksomhederne som vores natur om miljø dyrt.
Når kommunen den ene sommer sandfodrer en strand eller en kystlinje, kan det få år senere ende i en privat nabohavn, hvor havnens medlemmer så skal bruge penge på at sandsuge havnebassinet, så havnen ikke lukker.
Sandet fra sandfodringen kan også ende som et dræbende lag af sand på havbunden, hvor levevilkårene for de muslinger, krebsdyr, fisk og andet dyreliv, der er afhængigt af en stabil havbund, ødelægges.
Tilsvarende kan manglende handling eller en afvisning af borgeres, virksomheders og foreningers ønske om at beskytte en kystlinje og kyststrækning få enorme konsekvenser, ikke mindst økonomisk, for de berørte, når vandet oversvømmer boliger, virksomheder, havnebassiner og lignende.
Det samme gør sig selvfølgelig gældende for det vand og de påvirkninger, der kommer inde fra landet, og vores grundvand for den sags skyld.
Derfor er vi i Liberal Alliance enige med en samlet opposition her i Folketinget – det er Danmarksdemokraterne, det er Dansk Folkeparti, det er Konservative, det er Enhedslisten, det er Socialistisk Folkeparti, det er Radikale Venstre, og det er Alternativet – som på baggrund af dagens forespørgsel konkluderer, at klimasikring er en vital national samfundsopgave, som kræver storskalainvesteringer, principper for finansiering og klare prioriteringer med stor betydning for fremtidens Danmark.
Vi er enige om, at behovet for klimasikring de kommende år kun vil vokse på grund af stigende vandstande og hyppigere skybrud, og at vi derfor skal have en langsigtet national plan for klimasikring, der balancerer forebyggelse og tilpasning, hvor principperne for sikring og myndighedsansvaret gøres helt klare.
Løbende mindre aftaler er utilstrækkeligt og svarer ikke på de grundlæggende spørgsmål: Hvordan, af hvem og efter hvilke principper skal Danmark og danskerne klima sikres, når vandet kommer?
Endelig bakker alle partier i oppositionen op om, at et politisk udpeget nationalt klimasikringråd vil få maks. et år til at udvikle sine anbefalinger og fremlægge arbejdet for regeringen og Folketinget.
Når jeg nu så ordret og tekstnært oplæser det, der er oppositionens samlede vedtagelsestekst, er det jo for at gøre det klart, at vi har en regering bestående af Socialdemokratiet, Moderaterne og Venstre, der åbenbart ikke kan bakke op om den ordlyd.
For regeringen er det åbenbart vigtigere at lade sig rose af, hvad man har gjort indtil nu, frem for at stå sammen, et samlet Folketing, og sige til danskerne: Vi tager det her alvorligt, og vi laver ikke flere kortsigtede løsninger og små aftaler; vi tager det lange lys på; det forpligter vi os alle sammen til.